Document ID: 32004D0594

ΑΠΌΦΑΣΗΣ ΤΗΣ ΕΠΙΤΡΟΠΉΣ
της 10ης Αυγούστου 2004
σχετικά με μέτρα προστασίας από εξαιρετικά παθογόνο γρίπη των ορνίθων στη Δημοκρατία της Νότιας Αφρικής
[κοινοποιηθείσα υπό τον αριθμό Ε(2004) 3144]
(Κείμενο που παρουσιάζει ενδιαφέρον για τον ΕΟΧ)
(2004/594/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 1,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 1,
Εκτιμώντας τα ακόλουθα:
(1)
Η γρίπη των ορνίθων είναι εξαιρετικά λοιμώδης ιογενής νόσος των πουλερικών και των πτηνών, που είναι δυνατόν να λάβει ταχέως διαστάσεις επιζωοτίας η οποία μπορεί να αποτελέσει σοβαρή απειλή για την υγεία των ζώων και να μειώσει κατακόρυφα την κερδοφορία της πτηνοτροφίας.
(2)
Υπάρχει κίνδυνος να εισαχθεί ο παράγοντας της νόσου στην Κοινότητα μέσω του διεθνούς εμπορίου ζώντων πουλερικών και προϊόντων πουλερικών.
(3)
Στις 6 Αυγούστου 2004 η Δημοκρατία της Νότιας Αφρικής επιβεβαίωσε την εμφάνιση κρούσματος εξαιρετικά παθογόνου γρίπης των ορνίθων σε δύο αγροκτήματα εκτροφής στρουθιονίδων στην επαρχία Eastern Cape.
(4)
Το στέλεχος του ιού της γρίπης των ορνίθων που εντοπίστηκε είναι του υποτύπου H5N2 και, επομένως, διαφορετικό από το στέλεχος που προκαλεί σήμερα την επιδημία στην Ασία. Από τις διαθέσιμες μέχρι σήμερα γνώσεις προκύπτει ότι ο κίνδυνος τον οποίο εγκυμονεί για τη δημόσια υγεία αυτός ο υπότυπος είναι μικρότερος από τον κίνδυνο που απορρέει από το στέλεχος που κυκλοφορεί στην Ασία, το οποίο είναι του υποτύπου H5N1.
(5)
Επί του παρόντος, όσον αφορά τα πουλερικά και τα προϊόντα πουλερικών, η Δημοκρατία της Νότιας Αφρικής επιτρέπεται να εξάγει στην Κοινότητα μόνον ζώντες στρουθιονίδες και τα αβγά τους προς επώαση, νωπό κρέας στρουθιονίδων και προϊόντα κρέατος που περιέχουν κρέας στρουθιονίδων, καθώς και πτηνά πλην των πουλερικών.
(6)
Ωστόσο, οι αρμόδιες αρχές της Νότιας Αφρικής ανέστειλαν την πιστοποίηση των ζώντων στρουθιονίδων και του κρέατός τους στην ΕΕ στις 6 Αυγούστου 2004 μέχρις ότου αποσαφηνιστεί περαιτέρω η κατάσταση.
(7)
Εν όψει του κινδύνου που συνεπάγεται για την υγεία των ζώων η εισαγωγή της νόσου στην Κοινότητα, ενδείκνυται ως άμεσο μέτρο να ανασταλούν οι εισαγωγές ζώντων στρουθιονίδων και των αβγών τους προς επώαση από τη Δημοκρατία της Νότιας Αφρικής.
(8)
Σύμφωνα με την απόφαση 2000/666/ΕΚ της Επιτροπής (3), επιτρέπεται η εισαγωγή πτηνών πλην των πουλερικών από όλα τα κράτη μέλη του OIE (Διεθνής Οργανισμός Επιζωοτιών), υπόκειται όμως στην παροχή εγγυήσεων για την υγεία των ζώων από τη χώρα καταγωγής και σε αυστηρά μέτρα απομόνωσης (καραντίνα) μετά την εισαγωγή στα κράτη μέλη.
(9)
Ωστόσο, πρέπει, ως πρόσθετο μέτρο προφύλαξης, να ανασταλεί η εισαγωγή πτηνών πλην των πουλερικών, καθώς επίσης και πτηνών συντροφιάς που συνοδεύουν τους κατόχους τους, στην Ευρωπαϊκή Ένωση από τη Δημοκρατία της Νότιας Αφρικής, ούτως ώστε να αποκλειστεί κάθε κίνδυνος εμφάνισης της νόσου σε σταθμούς απομόνωσης (καραντίνας) που λειτουργούν υπό την εποπτεία των κρατών μελών.
(10)
Επιπροσθέτως, πρέπει να ανασταλεί η εισαγωγή στην Κοινότητα από τη Δημοκρατία της Νότιας Αφρικής νωπού κρέατος στρουθιονίδων και άγριων και εκτρεφόμενων πτερωτών θηραμάτων, παρασκευασμάτων κρέατος και προϊόντων με βάση το κρέας που συνίστανται σε ή περιέχουν κρέας αυτών των ειδών, τα οποία προέρχονται από πτηνά που έχουν σφαγεί μετά τις 16 Ιουλίου 2004.
(11)
Η απόφαση 97/222/ΕΚ της Επιτροπής (4), προβλέπει κατάλογο τρίτων χωρών από τις οποίες τα κράτη μέλη επιτρέπουν την εισαγωγή προϊόντων με βάση το κρέας και καθορίζει τρόπους επεξεργασίας προκειμένου να αποτραπεί ο κίνδυνος μετάδοσης της νόσου μέσω προϊόντων του είδους αυτού. Η επεξεργασία στην οποία πρέπει να υποβάλλονται τα προϊόντα εξαρτάται από την υγειονομική κατάσταση της χώρας καταγωγής όσον αφορά τα είδη από τα οποία προέρχεται το κρέας. Προκειμένου να αποφευχθούν περιττές επιβαρύνσεις στο εμπόριο, οι εισαγωγές προϊόντων με βάση το κρέας πουλερικών καταγωγής Δημοκρατίας της Νότιας Αφρικής που έχουν υποστεί επεξεργασία σε θερμοκρασία τουλάχιστον 70° Κελσίου σε όλο το προϊόν πρέπει να εξακολουθήσουν να επιτρέπονται.
(12)
Αμέσως μόλις η Δημοκρατία της Νότιας Αφρικής κοινοποιήσει περαιτέρω πληροφορίες για την κατάσταση της νόσου και τα μέτρου ελέγχου που έχουν ληφθεί, τα μέτρα που λαμβάνονται σε κοινοτικό επίπεδο σχετικά με το θέμα αυτό πρέπει να επανεξεταστούν.
(13)
Οι διατάξεις της παρούσας απόφασης θα επανεξεταστούν κατά την επόμενη συνεδρίαση της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη αναστέλλουν την εισαγωγή των εξής προϊόντων από τη Δημοκρατία της Νότιας Αφρικής:
-
ζώντων στρουθιονίδων και αβγών προς επώαση αυτών των ειδών και
-
πτηνών πλην των πουλερικών, περιλαμβανομένων των πτηνών συντροφιάς που συνοδεύουν τους κατόχους τους.
Άρθρο 2
Τα κράτη μέλη αναστέλλουν την εισαγωγή των εξής προϊόντων από τη Δημοκρατία της Νότιας Αφρικής:
-
νωπού κρέατος στρουθιονίδων και
-
παρασκευασμάτων κρέατος και προϊόντων με βάση το κρέας που συνίστανται σε ή περιέχουν κρέας αυτών των ειδών.
Άρθρο 3
1. Κατά παρέκκλιση από το άρθρο 2, τα κράτη μέλη επιτρέπουν την εισαγωγή προϊόντων που καλύπτονται από το άρθρο αυτό και τα οποία προέρχονται από πτηνά που έχουν σφαγεί πριν από τις 16 Ιουλίου 2004.
2. Στα κτηνιατρικά πιστοποιητικά που συνοδεύουν τις αποστολές των προϊόντων που αναφέρονται στην παράγραφο 1, περιλαμβάνονται οι ακόλουθες λέξεις:
«Νωπό κρέας στρουθιονίδων/Προϊόν κρέατος που συνίσταται σε ή περιέχει κρέας στρουθιονίδων/Παρασκεύασμα κρέατος που συνίσταται σε ή περιέχει κρέας στρουθιονίδων A που προέρχεται από πτηνά τα οποία έχουν σφαγεί πριν από τις 16 Ιουλίου 2004 σύμφωνα με το άρθρο 3 παράγραφος 1 της απόφασης 2004/594/ΕΚ (5).
3. Κατά παρέκκλιση από το άρθρο 2, τα κράτη μέλη επιτρέπουν την εισαγωγή προϊόντων κρέατος που συνίστανται σε ή περιέχουν κρέας στρουθιονίδων, όταν το κρέας αυτών των ειδών έχει υποστεί κάποια από τις ειδικές επεξεργασίες που αναφέρονται στα σημεία B, Γ ή Δ του μέρους IV του παραρτήματος της απόφασης 97/222/ΕΚ της Επιτροπής.
Άρθρο 4
Τα κράτη μέλη τροποποιούν τα μέτρα που εφαρμόζουν στις εισαγωγές, ούτως ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως την Επιτροπή σχετικά.
Άρθρο 5
Η παρούσα απόφαση θα επανεξεταστεί υπό το φως της εξέλιξης της νόσου και των περαιτέρω πληροφοριών που θα παράσχουν οι κτηνιατρικές αρχές της Δημοκρατίας της Νότιας Αφρικής.
Άρθρο 6
Η παρούσα απόφαση εφαρμόζεται έως την 1η Ιανουαρίου 2005.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 10 Αυγούστου 2004.

Labels: 3
18
17
6